|  |  |
| --- | --- |
| Notat | 06. november 2024 |

# Læsevejledning

**Læsevejledning opgavepakke 1**

Denne opgavepakke indeholder kommunikationsmateriale til myndigheder omfattet af Single Digital Gateway forordningen (SDG). Opgavepakken har til formål at informere om det centrale og decentrale implementeringsforløb, for at understøtte myndighedernes opstart af implementeringen af SDG-forordningen.

Opgavepakken er delt op i fem forskellige dokumenter:

* Bilag 1: Kommunikationsplan
* Bilag 2: Introduktion til SDG-forordningen og centrale implementeringsindsatser
* Bilag 3: Myndighedsopgaver for forpligtelsen om Adgang til Selvbetjeningsløsninger (ATS-forpligtelsen)
* Bilag 4: Myndighedsopgaver for forpligtelsen om Once Only Technical System (OOTS-forpligtelsen)
* Bilag 5: Ledelsesbeslutninger for SDG-implementeringen

**Bilag 1** redegør for den kommunikations- og implementeringsindsats, som Digitaliseringsstyrelsen vil gennemføre i de kommende år for at understøtte myndighederne i deres implementering af SDG-forordningen. Kommunikationsplanen beskriver planlagte aktiviteter, herunder indhold i de opgavepakker, som Digitaliseringsstyrelsen forventer at offentliggøre i løbet af 2024, 2025 og 2026. Dette dokument bør derfor læses først, da det giver myndighederne et overblik over kommende kommunikationsaktiviteter.

**Bilag 2** giver en introduktion til SDG-forordningen samt de centrale implementeringsindsatser, som er igangsat i Digitaliseringsstyrelsen og Erhvervsstyrelsen, for at understøtte myndighedernes implementering af SDG-forordningen. Præsentationen beskriver OOTS-projektet i Digitaliseringsstyrelsen og Erhvervsstyrelsen samt integrationsprojektet (under forpligtelsen om Adgang til Selvbetjeningsløsninger) i Digitaliseringsstyrelsen. Dokumentet bør læses efter bilag 1, da det giver myndighederne en baggrundsforståelse for forordningen, samt de opgaver myndighederne skal varetage i de kommende år. Bilag 2 er samlet i en PowerPoint-præsentation, så den ligeledes kan bruges til intern kommunikation i myndigheden efter behov.

**Bilag 3 og 4** beskriver de hovedforpligtelser som SDG-forordningen medfører for de omfattede myndigheder. Bilag 3 beskriver opgaver og aktiviteter for de myndigheder, som er omfattet af ATS-forpligtelsen, mens bilag 4 beskriver opgaver og aktiviteter for myndigheder omfattet af OOTS-forpligtelsen. Derudover beskrives de ledelsesbeslutninger, som myndighederne skal overveje og træffe i forbindelse med implementeringen af SDG-forordningen. Notaterne er målrettet de personer, der arbejder med forordningen i myndigheden. Indholdets formål er at forklare konkrete elementer og opgaver i relation til myndighedernes overordnede omstillingsopgave, men indeholder ikke teknisk dokumentation. Disse notater bør læses efter bilag 1 og bilag 2.

**Bilag 5** er en powerpoint præsentation, der beskriver ledelsesbeslutninger, som er relevante for jer som myndighed at forholde jer til. Beslutningerne drejer sig om:

* Kommunikation
* Valg af implementeringsvej for ATS-forpligtelsen
* Valg af implementeringsvej for OOTS-forpligtelsen
* Modtagelse af EU-brugere
* Test og pilotforløb

Nogle af beslutningerne har en deadline, hvor I skal have besluttet jer, mens andre i højere grad drejer sig om løbende overvejelser for jeres implementering. Bilag 5 bør læses som det sidste bilag.